b'\n_START_ARTICLE_\nSignet\n_START_PARAGRAPH_\nEt signet (udtales si\'net) af latin signum: \'tegn\'. Ben\xc3\xa6vnes af og til seglstampe._NEWLINE_Et stempel, en stempelplade eller en ring med graveret navnetr\xc3\xa6k, bom\xc3\xa6rke, v\xc3\xa5benm\xc3\xa6rke eller et andet symbol._NEWLINE_Bruges til forsegling af breve, dokumenter og lignende. Form\xc3\xa5let kan v\xc3\xa6re at bekr\xc3\xa6fte dokumentets \xc3\xa6gthed (besegling) eller at lukke et brev eller anden forsendelse, s\xc3\xa5ledes at det ikke kan \xc3\xa5bnes af uvedkommende uden at det kan ses (forsegling). Dette kan alligevel ske p\xc3\xa5 forskellige m\xc3\xa5der, se under segl.\n_START_SECTION_\nRullesigneter\n_START_PARAGRAPH_\nI Mesopotamien skabtes rullesignetet, ogs\xc3\xa5 kaldet cylindersignetet. Det er en lille cylinder oftest med et hul p\xc3\xa5 langs til en snor, hvori det kan b\xc3\xa6res. Cylinderen er fremstillet af et h\xc3\xa5rdt materiale, hvor forskellige former for kvarts var meget almindelige. I cylinderens overflade var indgraveret figurer, som kunne v\xc3\xa6re mytologiske. Signetet kunne rulles hen over en lertavle, mens den stadig var v\xc3\xa5d, og afs\xc3\xa6tte et identificerende aftryk._NEWLINE_Rullesigneterne gik af brug, da lertavler efterh\xc3\xa5nden blev erstattet med andre materialer._NEWLINE_Rullesigneter blev ogs\xc3\xa5 benyttet i Egypten fra f\xc3\xb8r 1. Dynasti, men efterh\xc3\xa5nden blev rullesigneter erstattet af signeter udformet som skarab\xc3\xa6er.\n_START_SECTION_\nAntikken\n_START_PARAGRAPH_\nForskellige typer signeter kendes fra de \xc3\x86g\xc3\xa6iske \xc3\x98er og det gr\xc3\xa6ske hovedland helt tilbage fra 3. \xc3\x85rtusinde fvt. Bl\xc3\xb8de stenarter og elfenben er ofte benyttet til signeterne. I den minoiske periode sk\xc3\xa6res der efterh\xc3\xa5nden meget detaljerede figurer i h\xc3\xa5rde sten (gemmer), hvilket kr\xc3\xa6ver en anden teknik. I den sene gr\xc3\xa6ske bronzealder udvikles signeterne til et h\xc3\xb8jt stade, b\xc3\xa5de som l\xc3\xb8se signeter og som signetringe. Den veludviklede teknik benyttes gennem hele antikken. At samle p\xc3\xa5 signeter bliver popul\xc3\xa6rt blandt storm\xc3\xa6nd. Kong Mithridates\'s samling erobredes af Pompejus og deponeres i Rom.\n_START_SECTION_\nMiddelalderen\n_START_PARAGRAPH_\nSegl benyttet af de frankiske konger kendes fra slutningen af 600-tallet, skikken bredte sig kun langsomt til bisper og adelige. Brugen af segl n\xc3\xa5ede f\xc3\xb8rst Norden langt senere. Knud den Hellige skal have benyttet et segl i 1085, men nogle mener, at det er en forfalskning._NEWLINE_I middelalderen dominerede signeter af metal, fra det \xc3\xa6dle s\xc3\xb8lv over jern, kobber, bronze og messing til tin og bly. Ud over betydningsfulde personer fik st\xc3\xb8rre byer efterh\xc3\xa5nden et bysegl. I Danmark begyndte bysegl at forekomme i 1200-\xc3\xa5rene. Signeterne var typisk runde eller spidsovale med et motiv i midten og en omskrevet tekst. Senere kom signeter med skjoldform til. Nogle seglstamper, de s\xc3\xa5kaldte bondesegl, har ofte ingen tekst men kun et bom\xc3\xa6rke._NEWLINE_Seglstamperne kan have en tap eller plade p\xc3\xa5 bagsiden, der g\xc3\xb8r dem lettere at h\xc3\xa5ndtere eller et \xc3\xb8sken, s\xc3\xa5 de kan b\xc3\xa6res i en snor eller k\xc3\xa6de._NEWLINE_Det fort\xc3\xa6lles, at n\xc3\xa5r en person d\xc3\xb8de, blev seglstampen \xc3\xb8delagt for at forebygge fabrikation af forfalskede dokumenter, men fund af flere intakte stamper antyder, at dette ikke altid har v\xc3\xa6ret tilf\xc3\xa6ldet. Gejstlige vides af og til at have f\xc3\xa5et deres signet med i graven.\n_START_SECTION_\nKina og Japan\n_START_PARAGRAPH_\nKinesiske og japanske signeter adskiller sig fra andre signeter derved, at de benyttes med farve, almindeligvis r\xc3\xb8d (zinnober), til at s\xc3\xa6tte et aftryk p\xc3\xa5 et stykke papir i stedet for et aftryk i lak eller voks. De fornemste stykker er sk\xc3\xa5ret i jade eller lavet i guld eller elfenben, mens mange af dem, der kan k\xc3\xb8bes billigt rundt omkring, er sk\xc3\xa5ret i den betydeligt bl\xc3\xb8dere fedtsten, der overfladisk set kan minde om jade._NEWLINE_Kinesiske signeter blev oprindeligt ben\xc3\xa6vnt "er", men efter Kinas samling, blev denne betegnelse forbeholdt de signeter, som kejseren anvendte. Andre signeter blev derp\xc3\xa5 ben\xc3\xa6vnt "yin".\n_START_SECTION_\nNutiden\n_START_PARAGRAPH_\nBrugen af segl fortsatte efter middelalderen, men for almindelige borgerlige var de betydeligt mindre og ofte bestod signetet udelukkende af tekst eller et monogram. Seglstamper med et h\xc3\xa5ndtag, af tr\xc3\xa6 eller agat, var udbredte._NEWLINE_I dag anvendes signeter ret sj\xc3\xa6ldent, men signetringe anvendes stadig som smykker. Til geng\xc3\xa6ld er brug af \xe2\x80\x9dsegl\xe2\x80\x9d i plastik, som selvkl\xc3\xa6bende m\xc3\xa6rkat eller som grafisk element blevet almindelig inden for markedsf\xc3\xb8ring.'